Angus Buchan hou Gauteng-gebeds­byeenkomsAngus Buchan het gesê hy verwag sowat twee miljoen mense by die It’s Time Pretoria gebedsbyeenkoms op 27 Oktober. Foto: Esté Meyer Jansen/Maroela Media. “Ek weet die mense sal kom saambid, want daar is geen ander antwoord vir hierdie land se probleme nie.” Só het Angus Buchan Donderdag tydens ŉ mediakonferensie by die gemeenskapradiostasie GrootFM in Pretoria gesê. Buchan het bekendgemaak dat daar op Saterdag 27 Oktober ŉ gebedsbyeenkoms in Gauteng sal plaasvind. Hy het gesê dat hy hierdie keer sowat twee miljoen mense by die gebedsbyeenkoms verwag. “Mense kan maar sê wat hulle wil, maar ek glo in die krag van gebed en gebede word beantwoord. Ek gaan beslis nie net bly terugsit en niks doen nie, ek gaan ook nêrens heen nie, maar daarom moet ons bid. As ons dit nie nou doen nie kan ons nie later oor die situasie in die land kla nie – hierdie is kritiek om te onthou.” Buchan het gesê hy beskou homself as ŉ boer, nie ŉ prediker nie, en hy staan volledig in die diens van God. “Die Heilige Gees wou my nie uitlos nie, hy het vir my gesê daar moet net nog een gebedsgeleentheid gehou word. Ek is maar net ŉ verteenwoordiger van Jesus Christus en ek staan vanoggend voor julle in gehoorsaamheid teenoor hom. “Ek kan wel aan julle getuig die “outeur” van die Bybel het my nog nooit gefaal nie, en die Bybel het gesê ek moet na Gauteng toe kom om te bid. Ek weet hierdie gebedsbyeenkoms gaan nie net Suid-Afrika nie, maar die hele vasteland skud.” Buchan het gesê daar is mense wat wonder of dié soort gebedsbyeenkomste enigsins die moeite werd is of enige uitwerking het. “Ná Bloemfontein se byeenkoms het ons ŉ verandering van leierskap in die regering gehad, die Guptas is aangevat, die rand het einde verlede jaar versterk en die kernkragstasies, wat die land triljoene sou beloop, is van die baan nadat dit ongrondwetlik verklaar is, daar is in die parlement geopen met skriflesing – dink jy hierdie is maar net ŉ toeval, of kan jy glo hier is ŉ Hoër Hand betrokke?” “In Mitchells Plain, een van die gevaarlikste plekke in Suid-Afrika, het 165 000 mense op hul knieë gegaan en gebid. Dit het gereën daardie winter. Mense sal vir my sê; ‘Ja, Angus, maar dit reën altyd in die winter in die Kaap’ en ek sal vir hulle sê maar dit het vir drie jaar voor die tyd nie in die Kaap gereën nie. “Ek is vandag hier, want ek is gehoorsaam. As jy gehoorsaam is aan God, kan ek jou belowe deure gaan oop en wonderwerke gebeur.” Hardus Zevenster, uitvoerende hoof van die Bloudrukgroep, het op die konferensie gesê dit is tyd vir Christene in die hierdie land om op te staan. “Ons moet wys ons draai na God in krisistye en nie na geweld of ŉ persoon nie. Ons wil nou ŉ boodskap van hoop na mense bring.” Zevenster en Andy Buchan, Angus se seun wat verantwoordelik is vir logistieke reëlings van die gebedsbyeenkomste, het gesê hulle wil nie in hierdie stadium bekend maak waar die gebedsbyeenkoms gehou gaan word nie omdat hulle verkeer na die byeenkoms goed wil reguleer. “Ons het baie van die geleentheid in Bloemfontein geleer. Daar het ons sowat 16 motors per sekonde in ses uur parkeer. Ons gaan mense eerder na ŉ parkeerplek lei waarvandaan hulle sal stap na die plek waar gebid word.” Buchan het wel bevestig dat hulle ŉ 1 000 hektaar gratis gekry het waar hulle die geleentheid kan aanbied. “Die hulp en welwillendheid wat ons reeds vir hierdie byeenkoms ontvang het, is ongelooflik. “Dit is belangrik dat mense moet weet ons gaan nie kaartjies vir hierdie geleentheid verkoop nie en ons gaan nie enige kollekte opneem nie. Ek gaan ook nie om ŉ kerk te bemark of uit te bou nie. “Hierdie is nie ŉ Shalom-inisiatief nie, dit gaan oor wat God vir die land wil hê. Ons praat nie oor ŉ kerk nie, ons praat oor Jesus en hierdie byeenkoms is vir Suid-Afrika.” Buchan het ook gesê hy het reeds die ondersteuning van sakelui, leiers van verskillende kerke en politieke leiers gekry. “Ek sal twee name noem: hoofregter Mogoeng Mogoeng en Mangosuthu Buthelezi het reeds hul steun vir hierdie geleentheid toegesê. “Geen politikus in hierdie land sal teen hierdie geleentheid kan wees nie. Enige man wat met God die spot dryf sal verloor – dit is nie ek wat so sê nie, lees maar die Bybel – manne wat teen God staan, sal verloor.” Buchan het bygevoeg dat mense kan begin voorberei vir die byeenkoms deur nou al te begin bid. “Ons het nie ŉ begroting vir die geleentheid nie, ons blaas maar net die trompet en mense moet betrokke raak, want dit is julle Premierliga. Ons gaan jul deelname benodig, maar ek weet ons gaan dit in hierdie agt weke laat werk. “Ek sien ŉ miljoen wit mense en ŉ miljoen swart mense wat gaan saambid as een nasie – niks minder sal goed genoeg wees nie.”